N1-kettingbotsing: Dodetal styg tot 7Die ongelukstoneel. (Foto: Twitter) Die N1 is steeds in albei rigtings tussen die Pumulani-tolplaza en Walmansthal in Pretoria gesluit ná vanoggend se kettingbotsing waarin minstens tien voertuie betrokke was. Isaac Mahamba, woordvoerder van die Tshwane-metropolisie, het Vrydagaand in ’n verklaring bevestig dat sewe mense in die ongeluk gesterf het. Volgens Mahamba word verkeer vanaf die N1-noord na die N4 Doornpoort herlei, terwyl die verkeer vanaf die N1-suid na die Walmansthal-afrit herlei word. Motoriste word versoek om die N1 te vermy en van alternatiewe roetes soos die R101 gebruik te maak. Die owerhede is steeds op die toneel en metropolisiebeamptes monitor die situasie, het Mahamba gesê. Maroela Media het vroeër berig paramedici is omstreeks 11:15 na die ongelukstoneel ontbied. ŉ Veldbrand langs die hoofweg het motoriste se sig belemmer en dit het moontlik veroorsaak dat twee vragmotors en minstens agt voertuie gebots het.